Izvor: N1

Šef poslaničke grupe DS Goran Ćirić ocenjuje da aktuelni predsednik Vlade i izabrani predsednik Srbije Aleksandar Vučić verovatno neće izaći u susret zahtevima studenata. Vučić je, očigledno, nespreman da čuje drugo mišljenje, dodaje. Govoreći o najavljenom pokretu Saše Jankovića, kaže da on nije konkurencija DS i da će zajedno na naredne izbore.

Komentarišući to što ni praznici nisu zaustavili demonstrante da izađu na ulice, u "Protest protiv diktature", Ćirić kaže da mladi žele da održe kontinuitet, i da je to važno.

"Ljudi će se vratiti posle praznika, i sigurno je da će istrajavati u svojim zahtevima", ocenio je.

Prema izjavama koje čujem Aleksandra Vučuića, koji odlučuje o svemu u ovoj zemlji, verovatno je da neće izaći u susret zahtevima studenata, kaže. Izjave "neka šetaju 10 godina, samo nek je mirno", mislim da provociraju građane, dodao je.

Važno je da se sedne odmah s tim ljudima, rekao je Ćirić i dodao da je bitno da se otvori dijalog, jer vlast mora da ima odgovornost i prema građanima, a ne samo prema međunarodnim institucijama.

Ocenio je da su mladi, kad su se probudili posle izbora, jasno identifikovali u kakvoj Srbiji će živeti, i da se neće ništa promeniti.

Upitan o partijskom zapošljavanju, kog se nijedna vlast u Srbiji do sada nije odrekla, rekao je da je to "pitanje reforme sistema". Važno je otvoriti prostor za one ljude koji će obezbediti rezultate javnog sistema, ne treba zloupotrebiti tu političku mogućnost - da jedina selekcija bude partijska pripadnost, kaže. Smetnju u selektovanju tih ljudi pravi partijska ostrašćenost, dodaje.

Na konstataciju da je toga bilo i za vreme demokrata na vlasti, kaže: "Očigledno da DS nije bila u potpunosti imuna na to, ali mi smo platili tu cenu". Ipak, ocenjuje da u poslednjih pet godina, uz to (partijsko zapošljavanje) postoje i pritisci i ucene na ljude zbog glasanja - pritisak da će ostati bez posla.

Vraćajući se na proteste i zahteve koje su mladi izneli, rekao je da je DS njih (zahteve) podržala i da u saglasnosti sa traženim, podnose incijative u Skupštini Srbije i da na taj način reaguju. "Mi ćemo nastaviti borbu u institucijama, podneli smo inicijativu za smenu Maje Gojković, REM-a..."

Komentarišući zašto ih nema na protestima, kaže da su čuli jasnu poruku da studenti ne žele političare na čelu kolone. Oni se na takav način štite od toga da su "strani plaćenici", ili da su to "politički motivisani protesti", naveo je Ćirić, podsećajući na to šta pojedini predstavnici vladajućih stranaka govore o protestima, ili kako pojedini mediji, bliski režimu, izveštavaju. "Treba jasno reći da su to autentični protesti studenata, bez učešća političara", ističe.

Čovek koji donosi sve odluke (Vučić) je očigledno nespreman da čuje drugo mišljenje, i to je veliki problem za sve nas

Komentarišući te optužbe, kaže da vlast time potcenjuje i pamet i poštenje ljudi koj su hrabro izašli na ulice. Dodao je da DS podržava pravo građana da na taj način izraze svoje nezadovoljstvo.

Veliki problem je i izveštavanje pojedinih medija, koji godinama unazad, kako je rekao, satanizuju DS, optužujući je za sve što ne valja u zemlji. Kao primer naveo je i izveštavanje o hapšenjima pojedinih funkcionera te stranke. "Od 85 optuženih, jedan je osuđen - puno se piše kad su hapšeni, a kad se oslobađaju niko ne spomene", dodaje. Opozicione stranke, kaže, optuživane su za ono što su uradile, ali u 95 odsto slučajeva - za ono što nisu uradile.

Mislim da zaista vidimo kod čoveka koji donosi sve odluke (Vučića), da je očigledno nespreman da čuje drugo mišljenje, da ne želi da otvori debatu, i to je ozbiljan probem za sve nas, rekao je.

Na pitanje da nije kasno DS reagovala tražeći ostavku predsednice Skupštine Maje Gojković, Ćirić je odgovorio negativno: "Nije kasno za to, pravo je vreme, svaki trenutak je pravi da se otvori debata o radu parlamenta i mislim da je važno da DS integriše opoziciju koja je ovo podržala".

On je podsetio na slučaj prilikom konstituisanja aktuelanog parlamenta, kada je Dragoljub Mićunović, koji je kao najstariji poslanik predsedavao, odredio pauzu od dva dana u radu. Tada ga je Maja Gojković optuživala da je želeo državni udar, a sada parlament pauzira 40 dana, istakao je.

Deset meseci traje mandat ove skupštine, mi smo izabrali taj put da ćemo se boriti i u toj atmosferi kad vam se uskraćuje reč, kad su privilegovani poslanici vlasti, kazao je i dodao da bi Vučić želeo da se ne čuje ni u parlamentu reč opozicije.

Poslanici vladajuće stranke kad nemaju argumente potežu i za najbrutalnijim sredstvima, napadajući i decu opozicionara, dodao je, govoreći o položaju opozicije.

Borićemo se pre svega da stavimo na dnevni red ovaj naš zahtev (o Maji Gojković), naveo je.

00:00 Izvor: N1

"Jankovićev pokret nije politička konkurencija DS"



Predsednički kandidat Saša Janković najavio je nedavno da će osnovati pokret, a lider Nove stranke Zoran Živković je saopštio da će raditi zajedno. To nije koalicija ni potpuno spajanje, već nešto treće, rekao je gostujući na N1. Demokratska stranka, iako je podržala Jankovića, nije se odlučila za slično.

DS je od devedesetih godina lider opozicije, to je stranka koja je najveće žrtve dala i bilo bi neozbljno da postane deo jednog pokreta, objasnio je Ćirić.

Nastavljamo saradnju sa Sašom Jankovićem, bez ikakvog uslovljavanja, najiskrenije smo podržali njegovu kandidaturu i građane koji su bili za njegovu kandidaturu, ističe Ćirić.

Na pitanje da li je na ovaj način DS napravila sebi političku konkurenciju, Ćirić kaže da to sigurno nije tako i ističe buduću saradnju.

"Mi ćemo zajedno ići na sve naredne izbore, od beogradskih do mogućih republičkih, i DS je na ovakav način pomogla onome za šta se zalagala - da demokratska opozicija u Srbiji ima jednog kandidata, koji će napraviti referendumsku atmosferu na proteklim predsedničkim izborima... Očigledno da je pravo rešenje bio Saša Janković, i da smo doneli pravu odluku... Važno je sada ukrupniti opoziciju i ohrabriti sve demokratske snage u Srbiji i očigledno da takvog potencijala u Srbiji ima... Mi ćemo nastaviti tu saradnju tražeći sve zajedničke tačke buduće politike i budućeg političkog nastupa", zaključio je.